Kadúc, Miroslav, poslanec NR SR (2015-07-03):
Ďakujem veľmi pekne, pani predsedajúca. Vážený pán generálny prokurátor, vážený pán spravodajca, vážené dámy, páni, ja naozaj v stručnosti, pretože to, čo som potreboval počuť, som si vypočul na výbore, som si v správe prečítal, na výbore som skomentoval, na výbore som skritizoval a pokúsim sa byť čo najviac konštruktívny, pretože sa mi zdá, že v tejto sále a najmä táto rozprava bola, odpustite mi, z veľkej časti úplne zbytočná. Hovoriť tu o konkrétnych kauzách, o naozaj politických prekáračkách medzi dvomi kolegami, myslím, že to bolo úplne, ale úplne zbytočné. Táto správa hovorí o tom, čo robila prokuratúra v roku 2014. Hovorí čísla, hovorí nejaké výsledky, podľa mňa je veľmi zrozumiteľná, je čitateľná, aj keď má, myslím, cez sto strán, je to, plus teda prílohy, je to všetko tak, že vieme si vyhodnotiť z toho, čo je treba robiť a čo je, čo netreba robiť, kde sú chyby, kde nie sú chyby. Takto by to nejako malo vyzerať. Vrátim sa na moment k časti korupcie. Skutočne tá časť je nedostatočná. Ja som sa na to pána generálneho prokurátora pýtal. Odpovedal, na moje prekvapenie, veľmi priamo, že proste je tu chyba vo väzbách. Síce je tu začlenená, alebo špeciálna prokuratúra je začlenená pod GP, ale tá vysoká miera autonómie, myslím, že také isté slová ste použili aj vy, a rovnako tak, že je volený v tejto sieni zákonnosti, dáva tejto sieni zákonnosti nepochybne právo na to, aby vedela o tom, čo sa deje v rámci korupcie, alebo teda vybraných trestných činov. Ja určite, ja som to už avizoval vo faktickej, mám pripravenú novelu, zatiaľ teda paragraf, ale to je veľmi jednoduché. Úplne tú istú správu s tými istými náležitosťami, ktorú predkladá generálny prokurátor, tu musí predložiť aj špeciálny prokurátor. Ten návrh príde, ako som povedal. Ja nemám problém to stiahnuť, ak príde s tým vládna strana, pretože opozičné návrhy tu sa proste neprijímajú, ale treba to proste urobiť. Treba to urobiť. Ja som to avizoval v hodine otázok aj premiérovi, podpredsedovi vlády a ministrovi vnútra, ministrovi spravodlivosti. Ja som sa ich pýtal, či tú správu považujú za dostatočnú. A kľudne som sa mohol pýtať aj pána generálneho prokurátora, ale neurobil som to, lebo viem jeho postoj k tejto veci. Čiže s týmto návrhom prídem, verím tomu, že ten návrh naozaj bude mať opodstatnenie a prejde ďalej, pretože kompetencia sem proste patrí. Je to úplne rovnaká situácia, na rovnakú situáciu potrebujeme mať rovnakú právnu úpravu, podľa môjho názoru. Čo chcem ešte povedať, je, pán generálny prokurátor pomenoval niektoré veci veľmi priamo a treba mu za to určite poďakovať. To, keď niekto povie, že tie čísla sú zlé, snáď tu tomu nikto neverí. A celkom otvorene skritizuje svojich ľudí. To som v tejto sále už veľmi, veľmi dlho nevidel. Toto je hodné rešpektu, dámy a páni. A keď niekto povie, že treba spraviť úpravu v zákone o preukazovaní pôvodu majetku, treba spraviť právnu úpravu zodpovednosti právnických osôb, treba spraviť, treba dôsledne dodržiavať Trestný poriadok, Trestný zákon. Táto správa má slúžiť na to, aby my sme vyhodnotili, či je chyba v legislatíve, alebo niekde inde. Explicitne pán generálny prokurátor povedal, že je chyba niekde inde. Inými slovami, manažérskym spôsobom, ak spravíte chybu, vyhodnotíte ju, kde bola chyba, dáte nápravné opatrenie a príde nejaká zmena a tá zmena má prísť od nás, predovšetkým od vládnej strany. Ja hovorím iba pre pamäť tejto sály a apelujem na kolegov zo SMER-u, máte tu konkrétne návrhy na legislatívnu úpravu, poďte do toho. Navrhnite ju. Ja vám za to zahlasujem veľmi rád, však hlasujem tak, aby to bolo, aby sme pomohli našej krajine. Čiže ten priestor tu je. Pán generálny prokurátor povedal tie prostriedky, ako sa to dá dosiahnuť, na ústavnoprávnom výbore. Verím tomu, že vieme spracovať úpravu, ktorá pomôže. Čiže toľko, myslím, že to bol ten, to je účel tejto správy. To je ten hlavný účel. A dovoľte mi povedať ešte jednu či dve faktické, a to je, rezort spravodlivosti a Generálna prokuratúra sú dlhodobo poddimenzované finančne. A to nie je iba kritika do súčasnej vlády, to je kritika aj do bývalej pravicovej vlády. Ťahá sa to už desiatky rokov. Tieto rezorty majú zlomkové, dámy a páni, zlomkové rozpočty oproti rezortom, ako je ministerstvo vnútra, doprava, školstvo, sociálne veci. Zlomkové. A to sú podľa mňa najzákladnejšie rezorty, ktoré majú spôsobiť to, že sa bude javiť spravodlivosť v tejto krajine. Musím povedať, že pokiaľ máme poddimenzovaný stav, ak sa nemýlim, chýba asi sto prokurátorov, pri spravodlivosti chýbajú nielen sudcovia, chýbajú súdni úradníci. Pokiaľ táto vláda alebo ktorákoľvek iná výrazne nenavýši rozpočty týchto rezortov, dovtedy nemožno hovoriť o tom, že má úprimnú snahu o to, aby sme budovali právny štát, aby sme bojovali proti korupcii a aby aj to domáce násilie bolo potlačené. Či chcete, alebo nechcete, bez peňazí to nepôjde. Naozaj nepôjde. Čiže len toľko môj príspevok k tejto správe. Za tú správu ďakujem. Želám tomu, aby tie čísla boli lepšie nabudúce. A ak sa budú dôsledne vyvodzovať dôsledky a bude sa prijímať úprava, ktorá tu bola jasne pomenovaná, myslím, že môžeme očakávať, môžeme vidieť to svetlo na konci tunela. Naozaj si to úprimne želám a aj z tejto pozície vám všetkým želám pekné leto.